કોઇ પણ વ્યકિતને અનેક સ્તરના અને ઘણા પ્રકારના સંબંધો હોય છે. આમાં સૌપ્રથમ પ્રકારમાં તેની સાથે લોહીના સગપણે બંધાયેલા સંબંધો આવે છે. બીજા પ્રકારના સંબંધોમાં લગ્નજીવનથી બંધાયેલા સંબંધો આવે છે કે જેમાં તેના જીવનસાથી અને શ્વશુર પક્ષની વ્યકિતઓનો સમાવેશ થાય છે. ત્રીજા સ્તરમાં તેના મિત્રો અને સ્વજનો આવે છે. આ ઉપરાંત વ્યક્તિ કામ કરતી હોય ત્યાં અને પોતાના સમાજમાં પણ તેને અનેક લોકો સાથે ઔપચારિક તેમજ અનૌપચારિક સ્તરના સંબંધો બંધાતા હોય છે. છેલ્લે તે કેટલાંક સંગઠનોમાં ઔપચારિક સભ્યપદ ધરાવતો હોય તો ત્યાં પણ તેના સંબંધો જોડાતા હોય છે. સામાજિક અને ધાર્મિક સંગઠનોમાં રહીને ઘણી વ્યક્તિઓ કાર્યરત રહેતી હોય છે. આ રીતે માણસની ઓળખનો વ્યાપ ઘણા દૂર સુધી પહોંચતો હોય છે.